ಅಮೇರಿಕದಲ್ಲಿ ಭಾರೀ ಸುಂಟರಗಾಳಿ – ಐವರು ಬಲಿ

ವಾಷಿಂಗ್ಟನ್: ದಕ್ಷಿಣ ಅಮೇರಿಕದ ಅಲಬಾಮಾ ರಾಜ್ಯದಲ್ಲಿ ಗುರುವಾರ ಬೀಸಿದ ಸುಂಟರಗಾಳಿಗೆ ಸುಮಾರು ಐವರು ಮಂದಿ ಸಾವನ್ನಪ್ಪಿದ್ದಾರೆ ಎಂದು ಅಧಿಕಾರಿಗಳು ತಿಳಿಸಿದ್ದಾರೆ.

ಸುಂಟರಗಾಳಿ ವೀಡಿಯೋ ಸಾಮಾಜಿಕ ಜಾಲತಾಣಗಳಲ್ಲಿ ಸಖತ್ ವೈರಲ್ ಆಗಿದೆ. ವೀಡಿಯೋದಲ್ಲಿ, ಸುಂಟರಗಾಳಿ ಅಬ್ಬರಕ್ಕೆ ಮರಗಳು ಹಾಗೂ ಮನೆಗಳು ಹಾನಿಗೊಂಡಿರುವುದನ್ನು ಕಾಣಬಹುದಾಗಿದೆ. ಈ ಕುರಿತಂತೆ ರಾಜ್ಯಪಾಲರು, ಸುಂಟರಗಾಳಿ ಹಾಗೂ ಚಂಡಮಾರುತದ ಅಲೆ ಹೆಚ್ಚಾಗಿರುವುದರಿಂದ ಜನರನ್ನು ಎಚ್ಚರದಿಂದ ಇರಲು ಮನವಿ ಮಾಡಿಕೊಳ್ಳುತ್ತೇನೆ ಎಂದು ಟ್ವೀಟ್ ಮಾಡಿದ್ದಾರೆ.

ಘಟನೆಯಲ್ಲಿ ಮರದಿಂದ ತಯಾರಿಸಿದ್ದ ಮೇಲ್ಛಾವಣಿ ಬಿದ್ದು ಒಂದೇ ಕುಟುಂಬದ ಮೂವರು ಮಂದಿ ಸಾವನ್ನಪ್ಪಿದ್ದಾರೆ. ಮತ್ತೊಬ್ಬರು ನಿಧನರಾಗಿದ್ದಾರೆ. ಇನ್ನೊಬ್ಬ ವ್ಯಕ್ತಿ ವೆಲ್ಲಿಂಗ್ಟನ್ ಪಟ್ಟಣದಲ್ಲಿ ಮೃತಪಟ್ಟಿದ್ದಾರೆ ಎಂದು ಕ್ಯಾಲ್ಹೌನ್ ಕೌಂಟಿ ಪರಿಷತ್ತಿನ ಪ್ಯಾಟ್ ಬ್ರೌನ್ ತಿಳಿಸಿದ್ದಾರೆ.

ಚಂಡಮಾರುತದಿಂದ ಕ್ಯಾಲ್ಹೌನಿ ಕೌಂಟಿಯಲ್ಲಿ ಹೆಚ್ಚಾಗಿ ಹಾನಿಯಾಗಿದ್ದು, ಇನ್ನೂ ಹೆಚ್ಚಿನ ಬಿರುಗಾಳಿ ಬರುವ ಸಾಧ್ಯತೆ ಇದೆ. ಹಾಗಾಗಿ ಜನರು ರಸ್ತೆಗೆ ಇಳಿಯದೇ ಮನೆಯಲ್ಲಿಯೇ ಉಳಿಯುವಂತೆ ಸಲಹೆ ನೀಡಲಾಗಿದೆ. ಗುರುವಾರ ಅಲಬಾಮಾದಲ್ಲಿ ಸುಮಾರು 35,000 ಗ್ರಾಹಕರಿಗೆ ವಿದ್ಯುತ್‍ನ್ನು ಖಡಿತಗೊಳಿಸಲಾಗಿತ್ತು ಎಂದು ಅಮೇರಿಕ ವಿದ್ಯುತ್ ಸರಬರಾಜು ತಿಳಿಸಿದೆ.

ರಾತ್ರಿಯಿಡೀ ಅಪಾಯಕಾರಿ ಇದೇ ಭಯಾನಕ ಹವಾಮಾನ ಮುಂದುವರಿಯುವ ನಿರೀಕ್ಷೆಯಿದೆ ಎಂದು ಅಧಿಕಾರಿಗಳು ತಿಳಿಸಿದ್ದಾರೆ.